**Informatīvais ziņojums**

**Par papildus finansējuma piešķiršanu publiskās dzelzceļa infrastruktūras izmantošanas izdevumu segšanai**

Pamatojoties uz Dzelzceļa likuma 11. panta vienpadsmito daļu, no valsts pamatbudžeta līdzekļiem tiek kompensēta dzelzceļa infrastruktūras izmantošanas maksa par iekšzemes maršrutos veiktajiem pasažieru pārvadājumiem pa dzelzceļu. Savukārt 9.panta pirmajā daļā norādīts, ka publiskās lietošanas dzelzceļa infrastruktūras uzturēšana un attīstība finansējama atbilstoši tās funkcionālajai nozīmei, kategorijai un saskaņā ar [Dzelzceļa tehniskās ekspluatācijas noteikumi](http://likumi.lv/ta/id/214699-dzelzcela-tehniskas-ekspluatacijas-noteikumi)em.

Valsts budžeta programmā 31.00.00 “Sabiedriskais transports” ir izveidota apakšprogramma 31.04.00 „Maksa par dzelzceļa infrastruktūras lietošanu”, no kuras Satiksmes ministrija katru mēnesi atbilstoši finansēšanas plānam un Sabiedriskā transporta padomes lēmumam, pārskaita finansējumu pārvadātājam AS ”Pasažieru vilciens” par dzelzceļa infrastruktūras lietošanu.

Pasažieru pārvadājumu pa dzelzceļu valsts pasūtījuma nodrošināšanai VSIA „Autotransporta direkcija” 2008. gada 19. decembrī, pamatojoties uz Sabiedriskā transporta pakalpojumu likuma 5.panta pirmās daļas 2. punktu, 8. panta trešo daļu, 8. panta septītās daļas 1. punktu un 2008. gada 2. septembra Ministru kabineta rīkojumu Nr. 526 „Par AS „Pasažieru vilciens” akciju pirkšanu un akciju turētāju”, ir noslēgusi ar AS „Pasažieru vilciens” Līgumu par sabiedriskā transporta pakalpojumu sniegšanu reģionālos starppilsētu nozīmes maršrutos pa dzelzceļu Nr. ATD/ST-2008/04PV262-08, kura termiņš ir noteikts līdz 2024. gada 31. decembrim. Līgums par sabiedriskā transporta pakalpojumu sniegšanu reģionālos starppilsētu nozīmes maršrutos pa dzelzceļu paredz, ka VSIA “Autotransporta direkcija” apņemas AS “Pasažieru vilciens” kompensēt izmaksas par dzelzceļa infrastruktūras izmantošanu, kas noteiktas saskaņā ar spēkā esošajiem normatīvajiem aktiem, faktiskā pasūtījuma apjomā.

Reģionālās nozīmes pārvadājumos par dzelzceļu, precīzāk AS “Pasažieru vilciens”, būtisku izmaksu daļu, (vidēji 50% no kopējām ar sabiedriskā transporta pakalpojumu sniegšanu saistītajām izmaksām) veido maksa par publiskās lietošanas dzelzceļa infrastruktūras izmantošanu.

Ministru kabineta 2015. gada 28. jūlija noteikumu Nr.435 „Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” (turpmāk – MK noteikumi Nr. 435) 18. punkts nosaka, ka, ja valsts budžeta programmā „Sabiedriskais transports” nepietiek līdzekļu, lai pilnībā kompensētu zaudējumus un izdevumus, par nepieciešamā finansējuma apmēru un avotu lemj Ministru kabinets.

Saskaņā ar Sabiedriskā transporta pakalpojumu likuma 4.1pantu un 2013. gada 17. decembra Ministru kabineta noteikumiem Nr. 1511 „Sabiedriskā transporta padomes nolikums”, sākot ar 2014. gada 1. janvāri, ir izveidota Sabiedriskā transporta padome, kas atbilstoši Sabiedriskā transporta pakalpojumu likuma 5.panta pirmās daļas 6. un 7. punktam pārrauga sabiedriskajam transportam no valsts budžeta iedalīto finanšu līdzekļu administrēšanu, sadali un piešķiršanu, kā arī sagatavo un iesniedz Satiksmes ministrijai priekšlikumus par valsts budžeta pieprasījumu sabiedriskā transporta pakalpojumu organizēšanai un par piešķirtā valsts budžeta sadalījumu starp pārvadājumu veidiem, kā arī izstrādā valsts budžeta sadales principus attiecībā uz noslēgtajiem sabiedriskā transporta pakalpojumu līgumiem.

1. **Maksa par dzelzceļa infrastruktūras izmantošanu**

Saskaņā ar Dzelzceļa likuma 28. pantu un 2016. gada 19. aprīļa Ministru kabineta noteikumu Nr. 244 “Noteikumi par publiskās lietošanas dzelzceļa infrastruktūras tīkla pārskata saturu” 5.1. apakšpunktu VAS “Latvijas dzelzceļš”, reģistrācijas infrastruktūras tīkla pārskatos 2016.-2017. gadam un 2017.-2018. gadam norādītais pārvaldītāja būtisko funkciju veicējs ir AS “LatRailNet”, kas atbilstoši Dzelzceļa likuma Pārejas noteikumu 35. punktam, no 2011. gada 1. janvāra veic publiskās lietošanas dzelzceļa infrastruktūras pārvaldītāja būtiskās funkcijas. AS “LatRailNet”, atbilstoši Dzelzceļa likumam pieņem lēmumus par infrastruktūras maksām, tajā skaitā par infrastruktūras maksas noteikšanu un iekasēšanu.

Atbilstoši Dzelzceļa likuma Pārejas noteikumu 40. punktam – līdz brīdim, kad tiek apstiprināta infrastruktūras maksas aprēķināšanas shēma, bet ne vēlāk kā līdz 2017. gada 3. jūlijam, tiek piemērota ar 2011. gada 21. septembra Sabiedrisko pakalpojumu regulēšanas komisijas padomes lēmumu Nr. 1/21 pieņemtā “Metodika maksas aprēķināšanai par publiskās lietošanas dzelzceļa infrastruktūras izmantošanu pārvadājumiem” metodika. Finansējuma apmērs maksas par dzelzceļa infrastruktūras izmantošanu segšanai jau 2010.-2011.gadā tika noteikts zemākā līmenī, nekā nepieciešams, jo pieņēmumi par pārvadājumu apjomiem tika iesniegti neatbilstoši to izpildei. Tā rezultātā **maksas par dzelzceļa infrastruktūras izmantošanu segšanai valsts budžetā tiek piešķirts bāzes finansējums 23 874 774 *euro***apmērā. Tādējādi gada nogalē veidojas situācija, kad nepieciešams pieprasīt papildus līdzekļus. Turklāt, lai nodrošinātu saistību izpildi, iepriekšējā gadā nenosegtie līdzekļi tiek segti katra nākamā kalendārā gada janvārī no piešķirtā bāzes finansējuma, veidojot pastāvīgu līdzekļu iztrūkumu.

Satiksmes ministrijas pieprasījums par valsts budžeta bāzes finansējuma palielināšanu tika izskatīts Ministru kabineta sēdē 2017.gada 23.martā *(*prot. Nr.15 2.§) ”Informatīvais ziņojums "Par valsts pamatbudžeta un valsts speciālā budžeta bāzi 2018., 2019. un 2020.gadam un bāzes izdevumos neiekļauto ministriju un citu centrālo valsts iestāžu iesniegto pasākumu sarakstu”, taču netika atbalstīts. Ministru kabinets *(*prot. Nr.15 2.§ 35.punkts) pieņēma zināšanai, ka Satiksmes ministrs U.Augulis nepiekrīt ministriju un citu centrālo valsts iestāžu valsts pamatbudžeta un valsts speciālā budžeta bāzes 2018., 2019. un 2020.gadam apstiprināšanai. Tādējādi, arī turpmāk, lai pilnībā segtu ar maksu par dzelzceļa infrastruktūras izmantošanu Satiksmes ministrijai sadarbībā ar Finanšu ministriju risināms jautājums par papildus līdzekļu piešķiršanu no valsts budžeta šim mērķim.

Ņemot vērā AS “LatRailNet” 2017.gada 29.jūnija Valdes lēmumu Nr. JALP-1.3/02-2017 (prot. Nr. JALP-1.2/29-2017), un Valdes lēmumu Nr. JALP-1.3/03-2017 (prot. Nr. JALP-1.2/30-2017) “Par pārvadājumu organizēšanas atlaides piemērošanu”, sākot ar 2018.gada 1 .janvāri ir paaugstināti dzelzceļa infrastruktūras maksas tarifi elektrovilcieniem par 5% un dīzeļvilcieniem par 6%. Tādējādi, saskaņā ar minētajiem AS “LatRailNet” lēmumiem Nr. JALP-1.3/02-2017 un Nr. JALP-1.3/03-2017 **nepieciešamais finansējums maksas par dzelzceļa infrastruktūras izmantošanu segšanai ir 38 083 845 *euro.*** Ņemot vērā piešķirto finansējumu maksas par dzelzceļa infrastruktūras lietošanu 23 874 774 euro**, papildus nepieciešams piešķirt finansējums 14 209  071 *euro.***

**2.Riski**

Saskaņā ar Sabiedrisko pakalpojumu regulēšanas komisijas padomes 2011.gada 16.jūnija lēmuma Nr.1/10 “Maksas par publiskās lietošanas dzelzceļa infrastruktūras izmantošanu norēķinu kārtība” 18. un 19.punktu par pārvaldītāja rēķinā norādītā samaksas termiņa neievērošanu pārvadātājs maksā pārvaldītājam soda naudu 0,1% apmērā dienā, bet ne vairāk kā 10 % no attiecīgā rēķinā norādītā maksājuma summas. Tas nozīmē, ka no nesamaksātas summas 14 209 071 *euro* par dzelzceļa infrastruktūras izmantošanu, soda naudas lielums var sasniegt gandrīz 1,4 milj. *euro*, kas AS “Pasažieru vilcienam” palielina kopējos ar sabiedriskā transporta pakalpojumu sniegšanu saistītos izdevumus, kas būtu kompensējami kā pasažieru pārvadājumu zaudējumi.

Saskaņā ar Dzelzceļa likuma pārejas noteikumu 38. punktu, kas bija spēkā līdz 2017. gada 3. jūlijam, lai novērstu šādu sodas naudas aprēķināšanu, starp Satiksmes ministriju, AS “Pasažieru vilciens” un VAS “Latvijas dzelzceļš” bija noslēgts trīspusējs līgums, paredzot soda naudas nepiemērošanu.

Lai arī pēc 2017. gada 3. jūlija nodrošinātu, ka uz dzelzceļa pasažieru pārvadājumu pakalpojumiem, kuri tiek sniegti, pamatojoties uz sabiedriskā transporta pakalpojumu pasūtījuma līgumu, neattiecina procentu vai līgumsoda maksājumus, kuri piemērojami par publiskās lietošanas dzelzceļa infrastruktūras pārvaldītāja vai apkalpes vietas operatora, ja tas vienlaicīgi ir arī publiskās lietošanas dzelzceļa infrastruktūras pārvaldītājs vai arī ietilpst vienā koncernā ar publiskās lietošanas dzelzceļa infrastruktūras pārvaldītāju, izrakstīto rēķinu par Dzelzceļa likumā minētajiem pasažieru pārvadātājam sniegtajiem pakalpojumiem samaksas termiņa neievērošanu, Satiksmes ministrija sagatavoja un iesniedza Saeimā Dzelzceļa likuma grozījumu projektu (tiek virzīts pieņemšanai Saeimā 3.lasījumā).

Gadījumā, ja valsts pasūtījuma līguma ietvaros AS “Pasažieru vilciens” būs iespējams kompensēt tikai ap 23 milj. *euro* par dzelzceļa infrastruktūras izmantošanu, turpmākai pasažieru vilcienu satiksmes saglabāšanai būs jālemj par valsts pasūtījuma apjoma būtisku samazināšanu. Šādā situācijā jāņem vērā ka:

* maksa par infrastruktūras izmantošanu nesamazināsies proporcionāli pārvadājumu pasūtījuma apjomam, jo būtiskāko infrastruktūras maksas daļu sastāda uz vilcienu satiksmes organizēšanu neattiecināmās pastāvīgās infrastruktūras izmaksas, kas, iztrūkstot valsts budžeta līdzfinansējumam, jebkurā gadījumā būs jāsedz visiem pārvadātājiem;
* ja pasažieru vilcienu intensitāti samazina apmēram par 30%, maksājumi par braukšanu vienai pasažieru vilciena vienībai palielināsies apmēram par 20%, kā arī palielināsies maksājumi par infrastruktūras izmantošanu par kravas vilciena vienību. Kravu vilcienu gadījumā tas var novest pie kravu pārvadājumu konkurētspējas samazinājuma;

Arī VAS ”Latvijas dzelzceļš” var rasties nepieciešamība piesaistīt līdzekļus no kredītiestādēm.

Ievērojot Sabiedriskā transporta pakalpojumu likuma 10.pantu un Ministru kabineta 2015.gada 28.jūlija noteikumu Nr.435 „Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” 18.punktu, Satiksmes ministrija lūdz papildus piešķirt **14 209 071 *euro*** no līdzekļiem neparedzētiem gadījumiem, lai nodrošinātu normatīvajos aktos noteikto izdevumu kompensēšanu AS “Pasažieru vilciens” par dzelzceļa infrastruktūras izmantošanu.

Satiksmes ministrs U.Augulis

Vīza:

Valsts sekretāra vietā-

valsts sekretāra vietniece Dž.Innusa

05.12.2017. 12:00

1263

Ziemele-Adricka 67028036

Dana.Ziemele-Adricka@sam.gov.lv